सावित्राको सान
‘जमुना दिदीसँग बराबरी गर्न पाउँदा खुसी लागेको छ । मेरो लक्ष्य साफ च्याम्पियनसिपको उपाधि जित्ने हो र यसैमा केन्द्रित छु ।’ सहिद मैदानमा भइरहेको पाँचौं साफ वुमेन्स च्याम्पियनसिपमा बुधबार श्रीलंकाविरुद्ध गोल गरेर पूर्वकप्तान जमुना गुरुङसँग बराबरी गरेपछि सावित्रा भण्डारीले भनिन् ।
विराटनगर — ‘जमुना दिदीसँग बराबरी गर्न पाउँदा खुसी लागेको छ । मेरो लक्ष्य साफ च्याम्पियनसिपको उपाधि जित्ने हो र यसैमा केन्द्रित छु ।’ सहिद मैदानमा भइरहेको पाँचौं साफ वुमेन्स च्याम्पियनसिपमा बुधबार श्रीलंकाविरुद्ध गोल गरेर पूर्वकप्तान जमुना गुरुङसँग बराबरी गरेपछि सावित्रा भण्डारीले भनिन् ।सावित्राले दुई वर्षअघि सिलिगुढीमा भएको यसै च्याम्पियनसिपको चौथो संस्करणमा भुटानविरुद्ध ६ गोल गरेर सनसनी मच्चाएकी थिइन् । त्यहाँ नेपाल सेमिफाइनलमै हारे पनि उनी १२ गोल गर्दै प्रतियोगिताकै सर्वाधिक गोलकर्ता भएकी थिइन् । बुधबार श्रीलंकालाई ४–० ले पराजित गर्दै नेपाललाई फाइनल पुर्‍याउँदा सावित्राले एक गोल गरेकी थिइन् । सावित्रा नेपालका लागि अन्तर्राष्ट्रिय फुटबलमा सर्वाधिक गोल गर्ने खेलाडीको सूचीमा दोस्रो नम्बर पुगेकी छन् । उनले श्रीलंकाविरुद्ध ८२ औं मिनेटमा हेडद्वारा गोल गरेकी थिइन् । त्यो उनको अन्तर्राष्ट्रिय फुटबलमा २५ औं गोल हो । यससँगै उनी पूर्वकप्तान जमुनासँग बराबरी अवस्थामा पुगिन् । अब उनीभन्दा अगाडि पूर्वकप्तान अनु लामा (३५ गोल) मात्र छिन् ।नेपाल दक्षिण एसियाली महिला फुटबलको सर्वोच्च प्रतियोगितामा चौथोपल्ट फाइनल पुगेको हो । साफको सुरुका तीन संस्करणको उपविजेता नेपालले उपाधि होडमा शुक्रबार डिफेन्डिङ च्याम्पियन भारतविरुद्ध खेल्नेछ । भारत अघिल्ला चारै संस्करणको विजेता हो । गत महिना भुवनेश्वरमा भएको हिरो वुमेन्स गोल्डकपको समूह चरणमा भारतलाई नेपालले २–१ ले पराजित गरेको थियो । त्यो नै भारतविरुद्ध १० खेलमा नेपालले हात पारेको एकमात्र सफलता हो । भुवनेश्वरमा दुवै गोल सावित्राले गरेकी थिइन् । साफको फाइनलमा पनि उनी नै नेपाली टिमका मुख्य खेलाडी हुनेछिन् । फरवार्ड सावित्रासँगै सेमिफाइनलमा श्रीलंकाविरुद्ध पुनम जर्घामगर, अनिता बस्नेत र रेखा पौडेलसँगै १–१ गोल गरेका थिए । २३ वर्षीया सावित्राले भनिन्, ‘पहिला भारतविरुद्ध डराएर खेल्थ्यौं । अहिले मनस्थिति फेरिएको छ । उसलाई भारतीय भूमिमै भएको हिरो गोल्डकपमा पराजित गर्‍यौं । हामी आत्मविश्वासी भएका छौं । भारतलाई यो साफको फाइनलमा पनि हराउन सक्छौं । व्यक्तिगत गोलको कीर्तिमानभन्दा पनि टिमको जित यति बेला महत्त्वपूर्ण छ ।’ फाइनलमा जित हात पार्न सके त्यो नेपालको पहिलो उपाधि हुनेछ ।लमजुङको पामचोकमा केटाहरूसँग खाली खुट्टा अभ्यस्त हुँदै फुटबलर बनेकी उनले व्यक्तिगत लक्ष्यबारे भनिन्, ‘अनु दिदीको कीर्तिमान तोड्न चाहन्छु ।’ २०७१ भदौमा सशस्त्र प्रहरी बलको एपीएफ क्लबमा पुगेलगत्तै राष्ट्रिय लिगमा उत्कृष्ट प्रदर्शन गरेपछि उनी राष्ट्रिय टिममा छनोट भएकी थिइन् । उनले २६ खेल खेलेकी छन् । सन् २०१४ मा इस्लामावादमा भएको तेस्रो साफ वुमेन्स च्याम्पियनसिपको समूह चरणमा भुटानविरुद्ध ८६ औं मिनेटमा अनुकै स्थान लिँदै मैदान प्रवेश गरेर अन्तर्राष्ट्रिय फुटबलमा डेब्यु गरेकी थिइन् । उनी १२ औं दक्षिण एसियाली खेलकुद २०१६ (सिलोङ) देखि पहिलो रोजाइकी फरवार्ड भइन् । त्यसयता नियमित गोल गर्ने क्रममा उनले भुटानविरुद्ध ८–० को जितमा ६ गोल गरेकी थिइन् भने माल्दिभ्सविरुद्ध ९–० को सफलतामा ५ गोल । नेपाली टिमका मुख्य प्रशिक्षक हरि खडकाले सावित्राको फुटबल कौशलबारे भने, ‘उनी दक्षिण एसियाकै उत्कृष्ट फरवार्ड हुन् । उनीसँग यस क्षेत्रका फरवार्डको नभएको स्पिड छ । हार्दिनँ भन्ने भावना छ । ट्रेनिङमा म कोहीभन्दा कम छैन भन्ने स्पिरिट छ । उनमा फुटबलप्रति एकखाले भोक छ, समर्पण छ । केटाजस्तै खेल्छिन् । उनले नेपाली महिला फुटबलको सबै कीर्तिमान तोड्न सक्छिन् ।’ यो साफका तीनै खेलमा गोल गरेकी सावित्राले सुधार गर्नुपर्ने पक्षबारे उनले भने, ‘प्राविधिक रूपमा उत्कृष्ट छिन्, अझै तिखार्नुपर्छ । उनी उदीयमान तारा हुन् । चाँडै रिसाउने बानी त्याग्नुपर्छ ।’